2025年欧洲停电

2025年4月28号，欧洲南部伊比利亚半岛除开直布罗陀侪出现大规模停电，西班牙、葡萄牙、法国南面侪受着影响，倒是没停电。因为停电，箇些地方个交通、通信服务侪受到严重影响，交通信号灯弗亮，地铁、火车咾啥个侪因为停电停运哉。

4月29号凌晨，西班牙、葡萄牙大部分地区个电力恢復。西班牙总理佩德罗·桑切斯表示，實梗大规模个电力系统瘫痪从来呒没碰着过。

影响
西班牙

中丄向12:30開始，西班牙出现大规模停電，全国（除开巴利阿里群岛、加那利群岛咾啥个岛浪向）電力斷脫，馬德里个阿道弗·苏亚雷斯马德里-巴拉哈斯机场也停电哉。隨後，西班牙个核电站因為电力中断自动停机检修。网络服务也受着严重影响，网站訪問量跌落到平常辰光个17%。西班牙首都马德里启动城市紧急应急计划（PEMAM），学堂停课，連帶马德里网球公开赛也停脫歇。西班牙总理佩德罗·桑切斯也召開國家安全會議，討論哪能應對。

約莫当地辰光16:00，西班牙电网公司（REE）表示，要恢復全国大部份个電力可能需要6到10個钟头。4月29号早浪向，REE宣布本国超过99%个电力系统恢復运转。交通方面，机场先逐步恢復供电，必过运营能力比平常推板交关，长途火车服务直到第二天纔恢復。

葡萄牙

停电以后，里斯本个地铁、火車、交通信号灯侪停哉，自来水系统也停运哉，移动网络，特别是語音通話、數據服務也影响严重。醫院弗得弗上发电机，警方弗得弗處理交通混亂。葡萄牙电信运营商表示，箇停电引发个网络问题可能要毛一個礼拜纔修得好哉。里斯本机场勒垃当天下半天1點钟关脱，夜里向9點38分以後纔逐步恢復。波尔图、法鲁两地个机场直接上发电机紧急发电。葡萄牙政府召開緊急會議，總理路易斯·蒙特内格罗領導應對危機。

4月28号夜里向，葡萄牙从北向南逐步恢复供电，到4月29号早浪向，葡萄牙电网公司表示，本国89家变电站全部恢復供電。

安道尔
安道尔个电力供应商表示，箇趟停电只有得影响安道尔几秒钟，因得欧洲大陆电网，伊个电网帮法国个連勒一道，故咾通過自動恢復系統豪𢜶切到法國个丄去。电信运营商也報告因为停电引发个网络问题。

法国
法国个北巴斯克地区停电个辰光也弗长，影响范围也小，法国个电力系统通過自動恢復系統豪𢜶解決停電問題。

摩洛哥
因为西班牙停电，勒垃西班牙个服务器侪停机拉哉，摩洛哥几家互联网服务运营商也受到影響，直接断网。

 由頭 
有报道指出箇趟大规模停电作興是欧洲电网出仔毛病，必过具体个因头㬟确定。西班牙网络安全部门曾从网络攻击个角度调查停电个由头，必过初步调查呒没發覺网络攻击个样子。碰巧停电当天中午，勒垃法国南面个奥克西塔尼大区伊面𡍲，有根高压线畀山火烧脱哉，葡萄牙国家电力公司认为帮箇趟停电有关系，必过法国方面否认箇隻讲法。

4月29号早浪向，西班牙电网公司分析认为，箇趟停电个原因是电压突然之间降低交关，导致西班牙西南部个电网连接大面积中断，进而影响周边地区。葡萄牙方面表示可能是西班牙伊面气温变化产生个少有个大气现象，引发高压电线振荡，让系统间同步个失效。

 参考资料 

Category:2025年
Category:西班牙
Category:葡萄牙
Category:安道尔
Category:法国